સાણંદઃ ઓટો હબનું રિયલ એસ્ટેટ તેજ ગતિમાં અમદાવાદની નજીક આવેલું સાણંદ અત્યાર સુધી એક નાનકડું શહેર જ હતું. જોકે છેલ્લા વર્ષમાં ઓટો કંપનીઓનું આગમન અને બીજી અનેક કંપનીઓની શરૃઆતને કારણે સાણંદ ભારે ચર્ચામાં આવ્યું છે. આ સાથે નળ સરોવર પક્ષી અભયારણ્ય પણ શહેરથી નજીક આવેલું હોવાથી શાંત વિસ્તારમાં ફાર્મહાઉસ માટે પણ તે અમદાવાદ સહિત ગુજરાતના લોકોની પસંદગી બન્યું છે. સાણંદને અડીને અનેક એપાર્ટમેન્ટ અને બંગલાની સ્કીમો આવેલી છે. ઔદ્યોગિક વિસ્તાર હોવાને કારણે કંપનીઓના અનેક કર્મચારીની પસંદગી આ વિસ્તારમાં રહેણાક મકાન પર રહી છે. સાણંદથી નળ સરોવર રોડ પર વીકએન્ડ હોમની સેંકડો સ્કીમ છે. જો તમે ઓછા બજેટમાં વીકએન્ડ હોમ ખરીદવા માગતા હોવ તો સાણંદ અને નળ સરોવરનો વિસ્તાર સૌથી ઉત્તમ માનવામાં આવે છે.